**Υ.Μ.Ε.Ε.: 12.03.007.025, 12.03.007.004, 12.03.007.027**

**ΕΙΣΗΓΗΤΙΚΗ ΕΚΘΕΣΗ**

**Θέμα: Νομοσχέδιο με τίτλο «Ο περί Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας (Τροποποιητικός) Νόμος του 2021»**

**Νομοσχέδιο με τίτλο «Ο περί Εξωδίκου Ρυθμίσεως Αδικημάτων (Τροποποιητικός) Νόμος του 2021»**

**Προσχέδιο Κανονισμών με τίτλο «Οι περί Μηχανοκινήτων Οχημάτων και Τροχαίας Κινήσεως (Τροποποιητικοί) Κανονισμοί του 2021»**

Οι Συσκευές Προσωπικής Κινητικότητας (γνωστές ως Scooter ή e-scooters ή ηλεκτρικά πατίνια), είναι υπό ανάπτυξη ανά το Παγκόσμιο, αρχικά ως μέσο αναψυχής, ενώ σταδιακά και ανά περίπτωση μετατρέπονται σε μέσο διακίνησης στην κατηγορία της μικροκινητικότητας. Οι εξελίξεις στην ανάπτυξη και χρήση τέτοιων Συσκευών, έχουν υπερβεί στο παρόν στάδιο σκέψεις της Διεθνούς Κοινότητας, για κοινή νομοθετική ή πρακτική ρύθμιση, με αποτέλεσμα να μην υπάρχει κοινή ευρωπαϊκή ή διεθνής αντιμετώπιση, σε αντίθεση με άλλα χερσαία μέσα διακίνησης. Αυτό είχε ως αποτέλεσμα αρκετά Κράτη, να σπεύσουν ξεχωριστά να ρυθμίσουν τη διακίνηση των Συσκευών Προσωπικής Κινητικότητας, προσμετρώντας διάφορες παραμέτρους, που έχουν ως βάση την οδική ασφάλεια, την κινητικότητα, αλλά και τα πολεοδομικά, κυκλοφοριακά και άλλα δεδομένα επί του εδάφους.

2. Στο πλαίσιο αυτό και λόγω της εισαγωγής, διάθεσης και χρήσης Συσκευών Προσωπικής Κινητικότητας ανά το Παγκύπριο, με έμφαση στις τουριστικές περιοχές, είναι αναγκαίο η Κυπριακή Δημοκρατία να προωθήσει τη νομοθετική ρύθμιση της χρήσης Συσκευών Προσωπικής Κινητικότητας. Έμφαση δόθηκε στις πρόνοιες που διασφαλίζουν ψηλά επίπεδα οδικής ασφάλειας και υιοθετήθηκαν καλές πρακτικές άλλων Κρατών Μελών της Ευρωπαϊκής Ένωσης. Προς αυτή την κατεύθυνση το Υπουργείο Μεταφορών, Επικοινωνιών και Έργων, έχει ετοιμάσει σχετικό Νομοθετικό Πακέτο που περιλαμβάνει τα ακόλουθα Νομοθετήματα:

1. Νομοσχέδιο με τίτλο «ο περί Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας (Τροποποιητικός) Νόμος του 2021».
2. Νομοσχέδιο με τίτλο «ο περί Εξωδίκου Ρυθμίσεως Αδικημάτων (Τροποποιητικός) Νόμος του 2021».
3. Προσχέδιο Κανονισμών με τίτλο «οι περί Μηχανοκινήτων Οχημάτων και Τροχαίας Κινήσεως (Τροποποιητικοί) Κανονισμοί του 2021».

3. Το Νομοσχέδιο με τίτλο «ο περί Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας (Τροποποιητικός) Νόμος του 2021» καθορίζει τι είναι Συσκευή Προσωπικής Κινητικότητας και ποιος θα πρέπει να είναι ο ελάχιστος εξοπλισμός τέτοιων Συσκευών. Καθορίζεται, επίσης, το πλαίσιο διακίνησης, με ειδικές ρυθμίσεις για τις ενοικιαζόμενες Συσκευές Προσωπικής κινητικότητας, οι χώροι που μπορεί να διακινούνται νόμιμα και καθορίζονται γενικοί κανόνες οδικής κυκλοφορίας. Πέραν των υποχρεώσεων των χρηστών των Συσκευών Προσωπικής Κινητικότητας, όπως η χρήση στερεά προσδεδεμένου στην κεφαλή τους προστατευτικού κράνους του τύπου που εγκρίνεται από τον Έφορο Μηχανοκινήτων Οχημάτων, αλλά και των υπόλοιπων χρηστών του οδικού δικτύου, στο Νομοσχέδιο καθορίζονται υποχρεώσεις για πρόσωπα που κατασκευάζουν, συναρμολογούν, εισάγουν, πωλούν ή ενοικιάζουν τέτοιες Συσκευές. Τέλος καθορίζονται αδικήματα και σχετικές ποινές.

Στο Νομοσχέδιο με τίτλο «ο περί Εξωδίκου Ρυθμίσεως Αδικημάτων (Τροποποιητικός) Νόμος του 2021» εισάγεται η δυνατότητα εξώδικης ρύθμισης των αδικημάτων που καθορίζονται στο προαναφερόμενο Νομοσχέδιο για τις Συσκευές Προσωπικής Κινητικότητας οι οποίες θα μπορούσαν να τύχουν τέτοιας ρύθμισης.

Στο Προσχέδιο Κανονισμών με τίτλο «οι περί Μηχανοκινήτων Οχημάτων και Τροχαίας Κινήσεως (Τροποποιητικοί) Κανονισμοί του 2021», καθορίζεται ότι δεν απαιτείται υποχρέωση εγγραφής των Συσκευών Προσωπικής Κινητικότητας.

4. Τα δύο προτεινόμενα Νομοσχέδια και το Προσχέδιο Κανονισμών έτυχαν νομοτεχνικού ελέγχου από τη Νομική Υπηρεσία και έχουν ετοιμαστεί και υπογραφεί από τον Γενικό Εισαγγελέα της Δημοκρατίας οι απαραίτητες Αιτιολογικές Εκθέσεις των δύο Νομοσχεδίων. Αντίγραφο του Νομοσχεδίου με τίτλο «ο περί Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας (Τροποποιητικός) Νόμος του 2021» επισυνάπτεται ως Παράρτημα Ι, μαζί με την Αιτιολογική Έκθεση. Αντίγραφο του Νομοσχεδίου με τίτλο «ο περί Εξωδίκου Ρυθμίσεως Αδικημάτων (Τροποποιητικός) Νόμος του 2021», επισυνάπτεται ως Παράρτημα ΙΙ, μαζί με την Αιτιολογική Έκθεση. Αντίγραφο του Προσχεδίου Κανονισμών με τίτλο «οι περί Μηχανοκινήτων Οχημάτων και Τροχαίας Κινήσεως (Τροποποιητικοί) Κανονισμοί του 2021» επισυνάπτεται ως Παράρτημα ΙΙΙ, καθώς και το σχετικό Ερωτηματολόγιο Ανάλυσης Αντικτύπου ως Παράρτημα ΙV.

5. Το Υπουργικό Συμβούλιο κατά τη συνεδρία του στις 15.11.2021, ενέκρινε τα Προσχέδια Νομοσχεδίων με τίτλους «ο περί Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας (Τροποποιητικός) Νόμος του 2021» και «ο περί Εξωδίκου Ρυθμίσεως Αδικημάτων (Τροποποιητικός) Νόμος του 2021», καθώς και το Προσχέδιο Κανονισμών με τίτλο «οι περί Μηχανοκινήτων Οχημάτων και Τροχαίας Κινήσεως (Τροποποιητικοί) Κανονισμοί του 2021» και εξουσιοδότησε τον Υπουργό Μεταφορών, Επικοινωνιών και Έργων να τα καταθέσει στη Βουλή των Αντιπροσώπων για ψήφιση τους σε Νόμους και έγκριση των Κανονισμών, αντίστοιχα. Αντίγραφο Προσχεδίου της σχετικής Απόφασης του Υπουργικού Συμβουλίου, επισυνάπτεται ως Παράρτημα V.

**ΥΠΟΥΡΓΕΙΟ ΜΕΤΑΦΟΡΩΝ, ΕΠΙΚΟΙΝΩΝΙΩΝ ΚΑΙ ΕΡΓΩΝ**

**16 Φεβρουαρίου, 2022**

**Χ.Κ.**